Gitte Munkebo er kommet på Fontænehuset i otte år. Her har hendes liv taget en god drejning. For i starten havde hun det dårligt. Men: - Den der følelse, den forsvandt jo, da jeg kom herned fast, siger hun. Fontænehuset er et aktivitetssted for psykisk sårbare borgere og har omkring 150 brugere. Men næste år skal stedet spare 25 procent, og henover de næste fire år mister de det kommunale tilskud. Det er en konsekvens af, at hele Frederikshavn Kommune skal spare. Nærmere bestemt skal der spares op til 40 millioner kroner. Alene på social - og sundhedsområdet skal der spares 12 millioner kroner, og på børne - og ungeområdet har politikerne fundet 10 millioner kroner i besparelser. Og hvis stedet skal spare, kan det få konsekvenser for brugerne. - Jeg tænker, at der vil være folk, der vil have svært ved at komme ud af døren, fordi nogle gange har man brug for lidt hjælp til at komme ud over dørtrinet, siger Mikael Sandst Jensen, der er leder af Fontænehuset. Ekstra frustrerende I løbet af sommeren har regeringen meldt ud, at Danmark har en stærk økonomi med flere milliarder i overskud. - Jeg tror også, det er det, der gør det ekstra frustrerende i år. Det er, når man har en regering, som er ude og melde ud, at vi faktisk har penge nok til velfærd. - Vi synes simpelthen ikke, det er velfærd, når der ikke er råd til rengøring til de ældre, eller at vi ikke har et fritidstilbud til vores unge mennesker, som døjer med mistrivsel, siger Christina Lykke Eriksen (F), der er formand for Børne- Ungeudvalget. Også Frederikshavns borgmester mener, det er frustrerende, og vil lufte sin utilfredshed over landspolitikerne. Herunder er Birgit S. Hansens opslag på Facebook, hvor hun langer ud efter landspolitikerne. - Så rækker jeg jo lige hånden i vejret og siger, så kunne det være, I skulle sende nogle penge ud, så vi ikke konstant skal spare på børn og de ældre, på handicappede, på psykisk syge. Derfor laver jeg et opråb, siger Birgit S. Hansen (A). - Skulle vi lige rette blikket mod kommunerne og så sige, har I brug for nogle flere penge til at give en service til nogle af dem, der har det allersværest? Ved besparelser og et eventuelt tab af Fontænehuset frygter Gitte Munkebo, at hun falder tilbage, som hun var for otte år siden. - Der lå jeg jo hjemme på sofaen, og syntes det hele var trælst. Og jeg er bange for, at jeg falder tilbage i det igen, siger hun.
Frederikshavn Kommune er en af de mange kommuner, hvor der skal spares.